Document ID: 32005R0430

ΚΑΝΟΝΙΣΜΌΣ (ΕΚ) αριθ. 430/2005 ΤΗΣ ΕΠΙΤΡΟΠΉΣ
της 15ης Μαρτίου 2005
για την εφαρμογή του κανονισμού (ΕΚ) αριθ. 577/98 του Συμβουλίου για τη διενέργεια δειγματοληπτικής έρευνας εργατικού δυναμικού στην Κοινότητα όσον αφορά την κωδικοποίηση που πρέπει να χρησιμοποιηθεί για τη διαβίβαση δεδομένων από το 2006 και μετέπειτα καθώς και τη χρήση υποδείγματος για τη συλλογή δεδομένων σχετικά με τις διαρθρωτικές μεταβλητές
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 577/98 του Συμβουλίου, της 9ης Μαρτίου 1998, για τη διενέργεια δειγματοληπτικής έρευνας εργατικού δυναμικού στην Κοινότητα (1), και ιδίως το άρθρο 3, το άρθρο 4 παράγραφος 3 και το άρθρο 4 παράγραφος 4,
Εκτιμώντας τα ακόλουθα:
(1)
Σύμφωνα με το άρθρο 4 παράγραφος 3 του κανονισμού (ΕΚ) αριθ. 577/98 είναι απαραίτητη η λήψη μέτρων εφαρμογής για τον καθορισμό της κωδικοποίησης των μεταβλητών που πρέπει να χρησιμοποιούνται για τη συλλογή δεδομένων.
(2)
Σύμφωνα με το άρθρο 4 παράγραφος 4 του κανονισμού (ΕΚ) αριθ. 577/98 ένας κατάλογος μεταβλητών, οι οποίες αποκαλούνται στο εξής «διαρθρωτικές μεταβλητές», μπορούν να αναγνωριστούν μεταξύ των χαρακτηριστικών της έρευνας. Οι μεταβλητές αυτές χρειάζεται να ερευνώνται μόνον ως ετήσιοι μέσοι όροι με αναφορά σε 52 εβδομάδες παρά ως τριμηνιαίοι μέσοι όροι. Συνεπώς, πρέπει να καθοριστούν οι όροι σχετικά με τη χρήση υποδείγματος για τη συλλογή δεδομένων όσον αφορά τις διαρθρωτικές μεταβλητές.
(3)
Λόγω της σημασίας των δεδομένων σχετικά με την απασχόληση και την ανεργία, τα σύνολα των δεικτών αυτών πρέπει να έχουν συνοχή μεταξύ τους είτε παράγονται από το ετήσιο υποδείγμα είτε με βάση τον ετήσιο μέσο όρο των τεσσάρων τριμηνιαίων πλήρων δειγμάτων.
(4)
Λόγω της σημασίας των δεδομένων που συλλέγονται σε ενότητες ad hoc, οι πληροφορίες αυτές πρέπει να μπορούν να συνδυάζονται με οποιαδήποτε άλλη μεταβλητή της έρευνας.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του στατιστικού προγράμματος, που θεσπίστηκε με την απόφαση 89/382/ΕΟΚ, Ευρατόμ του Συμβουλίου (2),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι όροι σχετικά με τη χρήση υποδείγματος για τη συλλογή δεδομένων όσον αφορά τις διαρθρωτικές μεταβλητές καθορίζονται στο παράρτημα Ι.
Άρθρο 2
Οι κωδικοί για τις μεταβλητές, οι οποίες πρέπει να χρησιμοποιούνται για τη διαβίβαση δεδομένων από το έτος 2006 και μετέπειτα, καθορίζονται στο παράρτημα ΙΙ.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Μαρτίου 2005.

Labels: 12
9
19